KOMISIJOS REGLAMENTAS (EB) Nr. 2097/2005
2005 m. gruodžio 20 d.
atnaujinantis paprastųjų šiaurinių krevečių žvejybą NAFO 3L zonoje laivais, plaukiojančiais su Lietuvos vėliava
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 21 straipsnio 3 dalį,
kadangi:
(1)
2004 m. gruodžio 22 d. Tarybos reglamente (EB) Nr. 27/2005, nustatančiame 2005 m. tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas, taikomas Bendrijos vandenyse ir Bendrijos laivams vandenyse, kuriuose privaloma nustatyti sugavimo apribojimus (3), nustatytos kvotos 2005 m.
(2)
2005 m. birželio 6 d. Lietuva nutraukė paprastųjų šiaurinių krevečių žvejybą NAFO 3L zonoje su jos vėliava plaukiojančiais laivais.
(3)
Komisijos reglamentu (EB) Nr. 1170/2005 (4) uždraudžiama paprastųjų šiaurinių krevečių žvejyba NAFO 3L zonoje su Lietuvos vėliava plaukiojančiais arba joje registruotais laivais.
(4)
2005 m. spalio 30 d. Japonija perleido Lietuvai 144 tonas paprastųjų šiaurinių krevečių kvotos NAFO 3L zonos vandenyse. Todėl paprastųjų šiaurinių krevečių žvejyba NAFO 3L zonoje laivais, plaukiojančiais su Lietuvos vėliava, turi būti leidžiama. Todėl Reglamentas (EB) Nr. 1170/2005 turėtų būti panaikintas,
PRIĖMĖ ŠĮ REGLAMENTĄ:
1 straipsnis
Žvejybos atnaujinimas
Paprastųjų šiaurinių krevečių žvejyba NAFO 3L zonoje su Lietuvos vėliava plaukiojančiais arba joje registruotais laivais turėtų būti atnaujinama 2005 m. gruodžio 1 d.
2 straipsnis
Panaikinimas
Komisijos reglamentas (EB) Nr. 1170/2005 yra panaikinamas.
3 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 20 d.